B4-0142, 0143, 0144, 0145, 0151, 0164 και 0165/98

Ψήφισμα σχετικά με την περιβαλλοντική πολιτική και τη μεταβολή του κλίματος μετά τη Διάσκεψη Κορυφής του Κυότο

Το Ευρωπαΐκό Κοινοβούλιο,

- έχοντας υπόψη το ψήφισμά του της 2ας Μαρτίου 1995 σχετικά με μια στρατηγική για την προστασία του κλίματος στην ΕΕ ((ΕΕ C 68 της 20.3.1995, σελ. 47))

- έχοντας υπόψη το ψήφισμά του της 30ης Ιανουαρίου 1997 σχετικά με το Πράσινο Βιβλίο της Επιτροπής με τίτλο «Προς ένα δίκαιο και αποτελεσματικό καθορισμό των τιμών στις μεταφορές - πολιτικές επιλογές για την εσωτερίκευση των εξωτερικών στοιχείων κόστους των μεταφορών στην Ευρωπαΐκή Ένωση ((ΕΕ C 55 της 24.2.1997, σελ. 41.)), καθώς και τη γνωμοδότησή του της 17ης Ιουλίου 1997 σχετικά με την πρόταση οδηγίας του Συμβουλίου που αφορά την επιβολή τελών στα βαρέα φορτηγά οχήματα για τη χρήση ορισμένων έργων υποδομής ((ΕΕ C 286 της 22.9.1997, σελ. 217.)),

- έχοντας υπόψη το ψήφισμά του της 14ης Μαρτίου 1997 σχετικά με την ανακοίνωση της Επιτροπής για μια κοινή πλατφόρμα: Κατευθυντήριες γραμμές για την προπαρασκευή της Ευρωπαΐκής Ένωσης για την Έκτακτη Σύνοδο της Γενικής Συνέλευσης των Ηνωμένων Εθνών που θα πραγματοποιηθεί στη Νέα Υόρκη τον Ιούνιο του 1997 για την επανεξέταση της Ατζέντα 21 και των συναφών αποτελεσμάτων της Συνδιάσκεψης των Ηνωμένων Εθνών για το Περιβάλλον και την Ανάπτυξη που πραγματοποιήθηκε στο Ρίο ντε Τζανέΐρο τον Ιούνιο του 1992 ((ΕΕ C 115 της 14.4.1997, σελ. 228.)),

- έχοντας υπόψη το ψήφισμά του της 19ης Νοεμβρίου 1997 σχετικά με την Διάσκεψη των Συμβαλλομένων Μερών στη Σύμβαση Πλαίσιο των Ηνωμένων Εθνών με θέμα την αλλαγή του κλίματος (COP3) που θα πραγματοποιηθεί στο Κυότο από 1 έως 10 Δεκεμβρίου 1997 και σχετικά με την ανακοίνωση της Επιτροπής με τίτλο «Η ενεργειακή διάσταση των κλιματικών αλλαγών ((ΣΠ της ημερομηνίας αυτής, Μέρος II, σημείο 15.)),

- έχοντας υπόψη το ψήφισμα που ενέκρινε η Κοινή Συνέλευση ΑΚΕ-ΕΕ στις 30 Οκτωβρίου 1997 στο Λομέ (Τόγκο) σχετικά με την συνεργασία ΑΚΕ-ΕΕ για την αλλαγή του κλίματος και την Τρίτη Διάσκεψη των Συμβαλλομένων Μερών στη Σύμβαση Πλαίσιο για την αλλαγή του κλίματος,

- έχοντας υπόψη την ανακοίνωση της Επιτροπής σχετικά με την αλλαγή του κλίματος - η προσέγγιση της ΕΕ για τη Διάσκεψη του Κυότο (COM(97)0481) και την ενεργειακή διάσταση της μεταβολής του κλίματος (COM(97)0196 - C4-0232/97),

- έχοντας υπόψη τη δήλωση της Επιτροπής προς το Κοινοβούλιο στις 18 Δεκεμβρίου 1997,

- έχοντας υπόψη τα συμπεράσματα των Συμβουλίων Περιβάλλοντος της 3ης Μαρτίου, 16ης Οκτωβρίου και 16ης Δεκεμβρίου 1997,

- έχοντας υπόψη το Πρωτόκολλο του Κυότο στη Σύμβαση Πλαίσιο των Ηνωμένων Εθνών για την Αλλαγή του Κλίματος του Δεκεμβρίου 1997,

- έχοντας υπόψη την επίσημη δήλωση της Στουτγάρδης στις 19 Ιουνίου 1983 όσον αφορά την συμμετοχή του Ευρωπαΐκού Κοινοβουλίου στη σύναψη σημαντικών διεθνών συμφωνιών,

- έχοντας υπόψη το πρωτόκολλο των 36 χωρών ΣΝΝΚ όσον αφορά τη μείωση κατά 20% των εκπομπών CO2 στις αναπτυσσόμενες χώρες μέχρι το 2005,

A. λαμβάνοντας υπόψη ότι η τελική συμφωνία που θα επιτευχθεί μεταξύ των μερών στο τέλος της διάσκεψης COP 3 στο Κυότο για την υπογραφή πρωτοκόλλου που θα αφορά μία ποσοστιαία περικοπή των εκπομπών αερίων που προκαλούν το φαινόμενο του θερμοκηπίου θα πρέπει να θεωρηθεί ένα περαιτέρω, έστω και ανεπαρκές, βήμα που θα δώσει ένα δεσμευτικό και αριθμητικά αξιολογήσιμο χαρακτήρα στις ασαφείς δεσμεύσεις που ανελήφθησαν στο Ρίο το 1992,

Β. λαμβάνοντας υπόψη ότι η ανακοίνωση της Επιτροπής για τη μεταβολή του κλίματος δηλώνει ότι ο στόχος της ΕΕ για μείωση των εκπομπών κατά 15% μέχρι το 2010 είναι εύκολο να επιτευχθεί με τις κατάλληλες πολιτικές και τεχνολογίες και με μικρό κόστος, ή και με οφέλη,

Γ. έχοντας υπόψη ότι οι όροι του πρωτοκόλλου όχι μόνο δεν είναι ικανοποιητικοί επί ορισμένων θεμάτων αλλ´ επί πλέον εμπεριέχουν ορισμένα κενά και ασάφειες 7 ότι παρίσταται ανάγκη διεξαγωγής περαιτέρω διαπραγματεύσεων προκειμένου να επιτευχθεί συμφωνία επί των κανόνων οι οποίοι θα διέπουν ένα μηχανισμό ο οποίος θα έχει ως στόχο τη μείωση, εντός ενός συγκεκριμένου χρονικού διαστήματος, των συνολικών εκπομπών μέχρις ενός ασφαλούς για το κλίμα επιπέδου,

Δ. έχοντας υπόψη ότι η ΕΕ εξακολούθησε να διαδραματίζει έναν ηγετικό ρόλο στον τομέα αυτό, ασκώντας πίεση για τη σύναψη ενός όσο το δυνατόν αυστηροτέρου πρωτοκόλλου μέσω των διαπραγματεύσεων, ανθιστάμενη στις παράλογες πιέσεις που άσκησαν επί της διασκέψεως οι ΗΠΑ και άλλες βιομηχανοποιημένες χώρες και κυρίως οικοδομώντας γέφυρες με τις αναπτυσσόμενες χώρες,

Ε. λαμβάνοντας υπόψη ότι οι ανακοινώσεις της Επιτροπής καθώς και τα έγγραφα εργασίας αναφέρουν ότι ορισμένες μελέτες, συμπεριλαμβανομένων των μελετών του World Resources Institute καθώς και της δεύτερης έκθεσης αξιολόγησης του IPCC, υποστηρίζουν ότι η μείωση των εκπομπών αερίων που προκαλούν το φαινόμενο του θερμοκηπίου μπορούν να συμβάλλουν στην αύξηση έως 1% του ΑΕγχΠ, ποσοστό που ενδέχεται να είναι σημαντικά υψηλότερο εφόσον στους υπολογισμούς ληφθεί υπόψη η αποφυγή του κόστους αντιμετώπισης των ζημιών που οφείλονται σε ακραίες κλιματολογικές συνθήκες,

ΣΤ. έχοντας υπόψη ότι η υφιστάμενη κλιματική μεταβολή μπορεί να έχει σοβαρές επιπτώσεις σε πολλούς τομείς όπως τα οικοσυστήματα, την υγεία των ανθρώπων, την υγεία των ζώων, τη γεωγραφική κατανομή των ειδών, τις διακυμάνσεις στην παροχή ύδατος καθώς και στις συνθήκες για τη γεωργία και τη δασοκομία,

Ζ. λαμβάνοντας υπόψη ότι το 1997 ήταν το θερμότερο έτος του αιώνα, θερμότερο κατά 0,44° C από τη μέση θερμοκρασία της περιόδου 1960-1990 7 ότι η συγκομιδή επηρεάστηκε σε μερικές από τις λιγότερο ανεπτυγμένες χώρες του κόσμου και ότι οι ξηρασίες, οι κατακλυσμοί, οι κυκλώνες, οι πυρκαγιές δασών και το φαινόμενο El Niρo ανά τον κόσμο μας έδωσαν μια πρόγευση των πιθανών αποτελεσμάτων της θέρμανσης του πλανήτη και έχουν σοβαρές κοινωνικές και οικονομικές επιπτώσεις,

Η. έχοντας υπόψη ότι πρέπει να επιτευχθεί συμφωνία επί των κανόνων ενός μηχανισμού για τη μείωση των συνολικών εκπομπών, βάσει της αρχής της σύγκλισης προς την ίση μεταχείριση,

Θ. λαμβάνοντας υπόψη τον κίνδυνο προγραμματισμένης μετεγκατάστασης πλέον ενεργοβόρων κλάδων της βιομηχανίας ή αυτών που ευθύνονται για την εκπομπή αερίων που συμβάλλουν στο φαινόμενο του θερμοκηπίου, προς τις χώρες που έχουν αναλάβει τις λιγότερο πιεστικές δεσμεύσεις,

1. επαναδιατυπώνει την υποστήριξή του στον ηγετικό ρόλο που διαδραματίζει η ΕΕ στις διαπραγματεύσεις, εκφράζοντας ωστόσο τη λύπη του για τα ασήμαντα αποτελέσματα μιας ατελούς συμφωνίας που αφορά ένα τόσο σημαντικό θέμα που πρέπει επειγόντως να αντιμετωπισθεί 7

2. απευθύνει επίμονη έκκληση στην Επιτροπή να παρουσιάσει μία πλήρη ανάλυση των συνεπειών και των προσαρμογών που θα καταστούν αναγκαίες μετά την εφαρμογή των τελικών όρων του πρωτοκόλλου 7 ζητεί από την Επιτροπή να υποβάλλει συγκεκριμένα σχέδια για την αντιμετώπιση των κινδύνων που πηγάζουν από διάφορα κενά, ιδιαίτερα όσον αφορά την πρόταση της εμπορίας των ρυπαντικών δικαιωμάτων, την από κοινού εφαρμογή, τη χρήση συστημάτων συγκράτησης των αερίων που προκαλούν το φαινόμενο του θερμοκηπίου, τη χρήση «ενός μηχανισμού φιλοπεριβαλλοντικής ανάπτυξης» καθώς και την αναθεώρηση των μηχανισμών συμβατότητας 7

3. εφιστά την προσοχή στην ανάγκη όπως η κύρωση του Πρωτοκόλλου του Κυότο εκ μέρους της ΕΕ συναρτηθεί με την πρόοδο που θα πραγματοποιήσουν τα αρμόδια όργανα της Σύμβασης όσον αφορά την ολοκλήρωση των λεπτομερειών που αναβλήθηκαν από το Κυότο για το Μπουένος Άιρες 7 αναμένει ειδικότερα να διαπιστώσει πρόοδο όσον αφορά το θέμα των συστημάτων συγκράτησης των αερίων, των αρχών και διαδικαστικών λεπτομερειών όσον αφορά την εμπορία ρυπαντικών δικαιωμάτων και την ισότιμη συμμετοχή των χωρών που δεν περιλαμβάνονται στο Παράρτημα I 7

4. ζητεί από την Επιτροπή να παρουσιάσει μια εμπεριστατωμένη μελέτη των συνεπειών και δυνατοτήτων που απορρέουν από την εφαρμογή της νομικής βάσης που θα χρησιμοποιηθεί για την εφαρμογή των συμφωνιών που επετεύχθησαν στο Kyoto, ιδιαίτερα όσον αφορά την «European bubble» (συμμετοχή στα βάρη), την εμπορία ρυπαντικών δικαιωμάτων και την από κοινού εφαρμογή 7 είναι της άποψης ότι από κοινού εφαρμογή με τις χώρες του παραρτήματος I καθώς και από κοινού εφαρμογή με τις αναπτυσσόμενες χώρες (μηχανισμός φιλοπεριβαλλοντικής ανάπτυξης) θα πρέπει να θεωρηθούν ως «επιπρόσθετες» και όχι «εις αντικατάσταση» των υφισταμένων δεσμεύσεων όσον αφορά τη μείωση των εκπομπών 7

5. επαναλαμβάνει το αίτημά του σύμφωνα με το οποίο, όταν έλθει η στιγμή της κύρωσης του Πρωτοκόλλου του Κιότο εκ μέρους της ΕΕ, η διαδικασία πρέπει να βασίζεται στο άρθρο 228, παράγραφος 3, δεύτερο εδάφιο της Συνθήκης ΕΚ 7

6. ζητεί από την ΕΕ και τα κράτη μέλη να θεωρήσουν την πρόταση η οποία εμπεριέχεται στην ανακοίνωση της Επιτροπής για τη μείωση των εκπομπών αερίων που συμβάλλουν στο φαινόμενο του θερμοκηπίου, ως βάση για τη θέσπιση αυστηροτέρων και δεσμευτικών όρων για τη μείωση της δικής της συμβολής στις κλιματικές μεταβολές μέχρι το 2005 και το 2010, μέσω ενός δυναμικού προγράμματος δράσης που θα καλύπτει όλους τους εμπλεκόμενους τομείς: ενέργεια, μεταφορές, γεωργία, βιομηχανία, αστικές υπηρεσίες και οικονομία 7

7. καλεί την Επιτροπή και το Συμβούλιο, λαμβάνοντας υπόψη τον σημαντικό ρόλο της ΕΕ στο Κυότο, να διατηρήσει την αρχική διαπραγματευτική θέση της ΕΕ κατά το στάδιο επεξεργασίας των αναγκαίων μέτρων εφαρμογής 7

8. τονίζει με έμφαση την ανάγκη να προχωρήσει περαιτέρω ο διάλογος με τις αναπτυσσόμενες χώρες ώστε να εξευρεθεί ο καταλληλότερος τρόπος συμμετοχής τους (φιλοπεριβαλλοντική μεταφορά τεχνολογίας και βοήθεια, χρηματοδότηση...) ως μόνα μέσα για την εξασφάλιση της επιτυχούς παρακολούθησης των αποτελεσμάτων του Κυότο 7

9. ζητεί από την Επιτροπή να υποβάλει το ταχύτερο δυνατόν ειδικές προτάσεις για την επίτευξη των ανωτέρω στόχων 7

10. ζητεί από το Συμβούλιο να εγκρίνει τα μέτρα που έχει ήδη παρουσιάσει η Επιτροπή, συμπεριλαμβανομένου του Ολοκληρωμένου Προγράμματος Πόρων, των φορολογικών μέτρων, της εξομάλυνσης όσον αφορά την ενεργειακή απόδοση, τη προσφυγή στη συμπαραγωγή ενέργειας, του προγράμματος THERMIE κ.λ.π.

11. εκφράζει την ικανοποίησή του για το Λευκό Βιβλίο της Επιτροπής που αφορά τις ανανεώσιμες ενέργειες, ζητεί δε από το Συμβούλιο και την Επιτροπή να αναπτύξουν μια κοινοτική στρατηγική που θα στηρίζει τη χρήση των ανανεωσίμων ενεργειών σε όλη την ΕΕ κατά τρόπον ώστε το ποσοστό της ενεργειακής ζήτησης που θα καλύπτεται από τις ανανεώσιμες πηγές ενέργειας να φθάσει το 15% κατά το έτος 2010 7

12. ζητεί από την Επιτροπή να υποβάλει πρόταση οδηγίας που θα εξασφαλίζει, με τη θέσπιση καθαρά ανταγωνιστικών όρων, την πρόσβαση του δικτύου γενικού ενεργειακού εφοδιασμού, στις ανανεώσιμες μορφές ενέργειας και να μελετήσει σοβαρότατα το ενδεχόμενο υπογραφής μιας συνθήκης για τις ανανεώσιμες ενέργειες προκειμένου να δημιουργήσει μια κατάλληλη νομική βάση (μία συνθήκη Eurenew για τις ανανεώσιμες ενέργειες που θα είναι ανάλογη με τη συνθήκη Euratom για την πυρηνική ενέργεια) 7 καλεί την Επιτροπή να προωθήσει τη στενή συνεργασία μεταξύ της Ένωσης και των τρίτων χωρών για την ανάπτυξη ερευνητικής και τεχνολογικής τεχνογνωσίας στους τομείς των ανανεώσιμων πηγών ενέργειας 7

13. ζητεί από την Επιτροπή να επαναδρομολογήσει τη συζήτηση σχετικά με τη χρήση οικονομικών και φορολογικών μέσων για την αναστροφή των κλιματολογικών μεταβολών που προκαλούνται από τον άνθρωπο με την υποβολή μιας Πράσινης Βίβλου στην οποία θα απαριθμούνται όλες οι υφιστάμενες ή οι δυνάμει δυνατότητες που είναι σε θέση να οδηγήσουν στη λύση του προβλήματος καθώς και οι ουσιαστικές προτάσεις για την απορρόφηση των ενδεχομένων κοινωνικών επιπτώσεων 7

14. ζητεί από την Επιτροπή να υποβάλει πρόταση οδηγίας στα πλαίσια της οποίας το CO2 θα αντιμετωπίζεται ως εκπομπή ρύπων που υπόκειται σε ρυθμίσεις - όπως συμβαίνει με το CO, το ΗC και το ΝΟx - υποχρεώνοντας όλα τα νέα αυτοκίνητα να πληρούν τα εγκεκριμένα για κάθε είδος ανώτατα όρια κατανάλωσης καυσίμων με στόχο να καταστεί υποχρεωτική η κατασκευή πεντάλιτρων κατά μέσο όρο νέων βενζινοκίνητων αυτοκινήτων από την 1η Ιανουαρίου 2005 (και η κατασκευή πετρελαιοκίνητων νέων αυτοκινήτων 4,5 λίτρων κατά μέσο όρο, από 1ης Ιανουαρίου 2005) και καθιστώντας υποχρεωτική την κατασκευή τρίλιτρων κατά μέσο όρον πετρελαιοκίνητων αυτοκινήτων από την 1η Ιανουαρίου 2010 7

15. ζητεί από την Επιτροπή να παρουσιάσει μια στρατηγική για την εσωτερίκευση του εξωτερικού κόστους των μεταφορών σε όλους τους τρόπους μεταφοράς ώστε να δημιουργηθεί μια αξιόπιστη βάση για θεμιτό ανταγωνισμό μεταξύ των περισσότερο και των λιγότερο βιωσίμων τρόπων μεταφοράς, επί τη βάσει λεπτομερών μελετών για τις επιπτώσεις της προσέγγισης αυτής, συμπεριλαβανομένων και μέτρων σχετικά με τη φορολόγηση των καυσίμων που θα στοχεύουν στο να διασφαλιστεί η εξισορρόπηση των λιγότερο και περισσότερο φιλοπεριβαλλοντικών μέσων μεταφοράς (καύσιμα αεροσκαφών /πλοίων/σιδηροδρόμων) 7

16. ζητεί από την Επιτροπή να μελετήσει το ενδεχόμενο αναθεώρησης της οδηγίας ΦΠΑ για τις μεταφορές στα πλαίσια της βιώσιμης κινητικότητας 7

17. ζητεί από την Επιτροπή και το Συμβούλιο να ασκήσουν μεγαλύτερη πίεση στις χώρες που ευθύνονται για την αποτελμάτωση της συμφωνίας ICAO για να τις υποχρεώσουν να θεσπίσουν αυστηρότερους όρους όσον αφορά τη μείωση των εκπομπών ΝΟx από τα αεροσκάφη 7

18. απευθύνει έκκληση στην Επιτροπή να εκμεταλλευθεί τη μεταρρύθιση της ΚΓΠ για να προτείνει μέτρα μείωσης των επιπτώσεων της γεωργίας και των δασών επί της μεταβολής του κλίματος, παρέχοντας μεγαλύτερη υποστήριξη στις βιώσιμες πρακτικές 7

19. ζητεί από την Επιτροπή να παρουσιάσει, το ταχύτερο δυνατόν, σχέδια εφαρμογής προληπτικών μέτρων για την προστασία των οικοσυστημάτων, της υγείας των ανθρώπων και των ζώων, της παροχής ύδατος κ.λ.π. 7 ζητεί από την Επιτροπή να μελετήσει σοβαρά το ενδεχόμενο επείγουσας εφαρμογής μέτρων προστασίας των δασών καθώς και μέτρων στήριξης της οικολογικά αποδεκτής αναδάσωσης προκειμένου να αυξηθούν οι δυνατότητες που διαθέτει η ΕΕ όσον αφορά την αποκαλούμενη «συγκράτηση των αερίων που προκαλούν το φαινόμενο του θερμοκηπίου» 7

20. ζητεί από την Επιτροπή να εντοπίσει τα υφιστάμενα νομοθετικά μέτρα που αντιστρατεύονται τη μείωση των εκπομπών αερίων που προκαλούν το φαινόμενο του θερμοκηπίου και να προτείνει κατάλληλα μέτρα προς αντιμέτωπιση της κατάστασης αυτής 7

21. ζητεί από την Επιτροπή και το Συμβούλιο να μεριμνήσουν κατά τις διαπραγματεύσιες ώστε η ενδεχόμενη πολυμερής συμφωνία για τις επενδύσεις που θα τεθεί προς κύρωση στα κράτη μέλη, θα είναι σύμφωνη με τις δεσμεύεις που αναλήφθησαν στο Κυότο 7

22. απευθύνει έκκληση στην Επιτροπή και το Συμβούλιο να παρουσιάσουν το συντομότερο δυνατόν όλες τις διατάξεις και τα μέτρα που οφείλει να υιοθετήσει η ΕΕ ώστε να προπαρασκευάσει με προσοχή την επόμενη συνεδρίαση στο Μπουένος Άιρες (Νοέμβριος 1998) 7

23. αναγνωρίζει πλήρως τις ιδιαίτερες δυσκολίες που αντιμετωπίζουν οι νέες δημοκρατίες της Κεντρικής και Ανατολικής Ευρώπης και καλεί την Επιτροπή, μέσω των μηχανισμών που προβλέπονται από τις συμφωνίες εταιρικής σχέσης, να υποβάλει σύντομα προτάσεις για βελτιωμένη συνεργασία και συντονισμό με αυτές όσον αφορά τις κλιματικές αλλαγές, πολύ πριν από την COP4 του Μπουένος Άιρες 7

24. καλεί την Επιτροπή και τα κράτη μέλη, στα πλαίσια της μετά-Κυότο στρατηγικής που πρόκειται να επεξεργασθούν, να διασφαλίσουν ότι η θέση της ΕΕ θα εδράζεται επί της αναγνώρισης της ανάγκης πλήρους συμμετοχής όλων των μερών της σύμβασης στο μετά-Κυότο στάδιο της επίλυσης του προβλήματος των κλιματικών αλλαγών, ειδικότερα τις G-77 και την Κίνα, καθώς και τις χώρες ΑΚΕ και λαμβάνοντας υπόψη ότι η Ευρω-ασιατική συνεδρίαση (ASEM) και οι διασκέψεις κορυφής του Σαντιάγκο τον Απρίλιο 1998 θα αποτελέσουν σημαντικές αφετηρίες για τη δρομολόγηση αυτής της διαδικασίας 7

25. ζητεί από το Συμβούλιο και τα κράτη μέλη να εκμεταλλευθούν την αναγκαία αναθεώρηση καθώς και τις προσαρμογές της «European bubble» (συμμετοχή στα βάρη) όχι μόνο για να ικανοποιήσουν τους όρους του πρωτοκόλλου αλλά και για να ενδυναμώσουν τη δέσμευση που ανέλαβε η ΕΕ όσον αφορά τη μείωση των εκπομπών 7

26. ζητεί από την Επιτροπή να επιβεβαιώσει τη μεθοδολογία και τα στοιχεία όσον αφορά τους καταλόγους των πηγών των εκπομπών των κρατών μελών και ζητεί από τους εκπροσώπους της ΕΕ στη Σύμβαση-πλαίσιο των ΗΕ για την κλιματική αλλαγή να ενεργήσουν κατά τον ίδιο τρόπο 7

27. ζητεί από την Επιτροπή να παρουσιάσει ένα δεσμευτικό χρονοδιάγραμμα που θα εμπεριέχει αυστηρούς στόχους μείωσης των εκπομπών, βραχυπρόθεσμα δημοσιονομικά μέτρα και αυστηρούς εσωτερικούς ελέγχους, βάσει ενός συμπεφωνημένου συστήματος υποχρεώσεων (συμπεριλαμβανομένης και της δυνατότητας επιβολής κυρώσεων στα κράτη μέλη που δεν θα εκπληρώνουν τους στόχους αυτούς) λαμβάνοντας ως σημείο εκκίνησης τη θέση της ΕΕ στη διάσκεψη του Κυότο 7 απευθύνει έκκληση στην Επιτροπή να επισυνάψει στο χρονοδιάγραμμα αυτό μια πρόταση για τη θέσπιση κανονισμού - πλαισίου που θα αφορά «τη συμμετοχή στα βάρη» την εμπορία ρυπαντικών δικαιωμάτων και τη χρήση συστημάτων συγκράτησης 7

28. υποστηρίζει ότι, για την επίλυση του ζητήματος της πώλησης ρυπαντικών δικαιωμάτων κατά την COP4, η λύση του ζητήματος της νόμιμης ιδιοκτησίας θα πρέπει να είναι αποδεκτή τόσο στις G-77 και την Κίνα όσο και στις χώρες του παραρτήματος Ι 7 αυτό θα προέβαλε αναπόφευκτα την ανάγκη εξεύρεσης μιας δίκαιης λύσης 7

29. λαμβάνει γνώση της πρόσκλησης που απεύθυνε η Επιτροπή στο ΕΚ για να συμμετάσχει, ως σημαντικός εταίρος στη συνέχεια που θα δοθεί στις συμφωνίες του Κυότο καθώς και στην προπαρασκευή της διάσκεψης του Μπουένος Άυρες 7

30. ζητεί από την Επιτροπή και το Συμβούλιο να προσδιορίσουν το ταχύτερο δυνατόν τη στρατηγική που θα ακολουθήσει η αντιπροσωπεία της ΕΕ στη διάσκεψη του Μπουένος Άιρες, ώστε να ενισχυθεί η εντολή της αντιπροσωπείας αυτής 7

31. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις και τα κοινοβούλια των κρατών μελών καθώς και στη Γραμματεία της Σύμβασης-Πλαίσιο των ΗΕ για την Αλλαγή του Κλίματος με το αίτημα να διανεμηθεί σε όλα τα συμβαλλόμενα μέρη που δεν είναι κράτη μέλη της ΕΕ.